Wie Se Probleem Is Die Skuld Na ‘N Egskeiding? | Jansens Egskeiding Forum
You are here: Home / Wie Se Probleem Is Die Skuld Na ‘N Egskeiding?
Wie Se Probleem Is Die Skuld Na ‘N Egskeiding?
Published by jacquesjansen on September 26, 2012 | Leave a response
Goeie middag, ek het bietjie raad nodig en wonder of u my kan help. My dogter bly in Oos-Londen saam met haar man en twee kinders, 16 jaar oud en 18 jaar oud. Hulle besit ‘n woning wat in hul al twee se name geregistreer is. Hulle is nou van plan om te skei. Hy het uit die huis uitgetrek en die huis is nou tans in die mark om verkoop te word. Sy woon tans nog in die huis en hy woon by sy ouers. Die twee kinders kuier so tussen in deur by die ma en dan by die pa. Volgens hul egskeidings-ooreenkoms, wat nog nie deur my dogter geteken is nie, soek haar man R1000 onderhoud vir die 16 jarige seun as hy by sy pa bly en andersom as hy by die ma gaan bly. Hy is verantwoordelik vir die verband en sy moet die krag en water betaal terwyl sy nog in die huis is. Volgens hom as die egskeiding afgehandel is, is sy verantwoordelik vir die helfde van die verband paaiement tot en met die verkoping van die huis wat R3000 pm is. Sy kry nie so ‘n groot salaris om dit te kan bekostig nie. My vraag is die volgende:
Is sy verantwoordelik vir die helfde van die verband as hulle geskei is en die huis is nog nie verkoop nie.
Is sy verantwoordelik vir skuld wat net deur hom op sy naam aangegaan is? Wat moet sy doen as sy nie die verband, water en ligte en onderhoud aan die seun kan bekostig nie, want dan het sy nie eers geld oor om vir haar kos te koop nie.
Om u navraag te beantwoord, ek het nodig om te weet hoe die partye getroud is:-
a) Binne gemeenskap van goed;
b) Buite gemeenskap van goed MET INSLUITING van die aanwasbedeling;
c) Buite gemeenskap van goed SONDER die aanwasbedeling.
Dit wil voorkom volgens die afleiding wat ek maak, dat die huwelik gesluit is binne gemeenskap van goedere. In hierdie geval is beide partye streng gesproke verantwoordelik vir die betaling van die verbandpaaiement.
Dit is belangrik u dogter weet dat sy geregtig is op rehabiliterende onderhoud totdat sy finansieël selfversorgend is en / of ‘n inkomste genereer, byvoorbeeld uit die opbrengs van die verkoop van die eiendom.
Gades getroud binne gemeenskap van goed is geregtig op 50% van die partye se gesamentlike boedel, wat insluit die man se pensioenfonds wat deel geag word van die gemeenskaplike boedel. Dit sluit ook alle skulde in.
Ek stel voor u dogter win regshulp in sodat sy ‘n ingeligte besluit kan neem en nie blindelings ‘n skikkingsooreenkoms teken wat haar later duur te staan kan kom nie.
Posted in Egskeiding, Onderhoud, Verdeling van Bates, Voor egskeiding Tagged aanwasbedeling, binne gemeenskap van goed, Divorce, divorce lawyer, divorce order, Egskeiding, egskeiding advies, EGSKEIDINGLITIGASIE, Egskeidingsbevel, Egskeidingsprokreur, hof, huwelik, Jacques Jansen, Kind, kinders, kontak, kontakregte, minderjarige kind, Onderhoud, self onderhoud eis, skei, skeibrief, skuld, toesig